Tost a-walc'h eo se deus ar brezhoneg skrivet pa soñjer mat.  Bremazonn oa kaoz ganimp deus ar re gaoze. Bremañ 'vo kaoz eus skrivañ. Skrivet e vije, pe skrivet 'vez c'hoazh? Pe marteze 'vije kanet ivez traoù 'vije ket klevet lec'h all?  Gwechall-gozh zo bet skrivet pezhioù-c'hoari e-lec'h ma santed levezon brezhoneg  Goueloù. Avanturio ar citoien Jean Conan 'zo ivez blaz Goueloù gante. Tostoc'h diouzhimp e ranker menegiñ ivez Sylvain Loguillard, marv n'eus ket pell, hag en doa skrivet En-dro da vantan Sant-Jeg. Daoust ha skrivañ 'reer c'hoazh brezhoneg Goueloù hiziv an deiz ? Me 'gav din n'eo ket diouzh ar c'hiz ken skrivañ en ur rannyezh (nemet e gwenedeg). Ober a ra an dud gant ur brezhoneg standard bremañ. Met bezañ zo tud yaouank o deus studiet brezhoneg Goueloù hag ac'h a d'embann o labour 'benn nebeut : Bernard  Chapalain (a zo nevez-deut e levr er-maez), Kristof Konan, Goulven Morvan. 'Mod all e veze kanet bep seurt kanaouennoù e Bro-Oueloù gwechall. Kanaouennoù merdeidi, evel « Merc'hed Keriti », gwerzioù brudet e Breizh-Izel a-bezh, evel « Mari ar Mason », ha darn all na gaver nemet e Bro-Oueloù, evel « Gwerz an Itron a Gerizel ».